**УКАЗАНИЯ ЗА ИЗПЪЛНЕНИЕ НА НАЦИОНАЛНА ПРОГРАМА**

**‘МЛАДИ УЧЕНИ И ПОСТДОКТОРАНТИ – 2’**

**МОДУЛ ПОСТДОКТОРАНТИ (ПД)**

Настоящите указания са разработени на база Указания за изпълнение на Национална програма “Млади учени и постдокторанти – 2”, както и правилата и ограниченията, разписани в текста на одобрената с Решение N 206/07.04.2022 г. на Министерския съвет Национална програма “Млади учени и постдокторанти – 2” (НПМУПД-2, Програмата), и трябва да се разглеждат като допълнение към тях.

1. Средствата за всяко структурно звено се изчисляват пропорционално на интензивността на научната продукция (брой публикации на учен общо за последните три завършени години – 2019, 2020, 2021) и на броя на научноизследователския им състав (изследователи с образователна и научна степен “доктор” и тези, заемащи академичните длъжности – асистент, главен асистент, доцент и професор), назначен на трудов договор към края на 2021 година.
2. От средствата за първия етап (18 месеца), за Модул ПД се разпределят 50% от сумата за структурното звено.
3. На базата на финансираната сума за всеки постдокторант, трябва да бъде изчислена сумата за един месец на даден постдокторант, за да бъде възможно да се разпределят средствата правилно за тези постдокторанти, които ще бъдат одобрени за изследователска работа до 24 месеца и имат право да преминат автоматично към втория етап на програмата.
4. Деканите със заповед назначават вътрешноведомствени комисии в срок до две седмици след приемането на указанията от Академичния съвет. Заповедта със списъка на вътрешноведомствената комисия се публикува на страницата на структурното звено.
5. Постдокторантите кандидатстват с проектно предложение със срок на изпълнение до 12 месеца с възможност за продължение, но не повече от общо 24 месеца в периода на изпълнение на Програмата. В звената има списъци с теми по посочено/и професионално/и направление/я. В апликационната форма постдокторантът трябва да посочи предпочитан академичен наставник по избраната тема. Списъкът се качва на страницата на звеното.
6. Проектното предложение се представя в апликационна форма, която е приложение на настоящите указания. Апликационната форма съдържа финансов план, който е придружен с подробна обосновка.
7. При подаване на апликационната форма, кандидатът постдокторант подава декларация за текущ трудов статус (работи на пълен, непълен работен ден, не работещ и други).
8. Рецензирането на проектните предложения се извършва от член на звеното с необходимата компетентност. Заплащането на рецензирането се извършва със средствата регламентирани като 4% за оценка на проектните предложения и отчетите, като тези средства не се разпределят по структурните звена.
9. Проектните предложения се подават на електронен носител, или на хартиен носител, до вътрешноведомствените комисии и се изпращат на избраните рецензенти и по електронна поща. Рецензиите се изпращат до вътрешноведомствените комисии и по електронна поща. За целта всяка вътрешноведомствена комисия трябва да посочи при обявяването на конкурса на страницата на звеното е-мейл адрес и лице за контакт.
10. Постдокторантът сключва трудов договор с ПУ “Паисий Хилендарски” чрез поделение НПД. Възнагражденията са както следва:

* За новоназначените постдокторанти - не по-ниско от 2000.00 лв. и не по-високо от 3000 лв. **за осемчасов работен ден** (с включени средства за осигуровки за сметка на работодател и за допълнителни възнаграждения за образователна и научна степен “доктор”);
* За допълнителни месечни възнаграждения на ПД, служители на организацията-бенефициент – не по-ниско от 400 лв. и не по-високо от 800 лв. **за четиричасов работен ден** (с включени средства за осигуровки за сметка на работодател).

1. Финансирането и броят на подпомогнатите ПД от всяко структурно звено се изпращат в Комисията (УС на ФНИ на ПУ “Паисий Хилендарски”) до 12.09.2022 година. След одобрение от Академичния съвет, тази информация се публикува на страницата на Университета при спазване на изискванията за защита на личните данни.
2. Към настоящите Указания се прилага и Карта за оценка на проектното предложение.
3. На по-късен етап Комисията ще изработи и гласува отчетна форма и карта за оценка на подаден отчет. Същите ще бъдат гласувани на АС.
4. Всяко структурно звено има право да добави и приеме свои специфични указания за изпълнение на Програмата.
5. При наличие на неусвоени средства след провеждане на конкурса в дадено структурно звено, те се преразпределят между всички структурни звена, където има повече класирани кандидати отколкото отпуснати средства.